
REPUBLIKA HRVATSKA
TRGOVAČKI SUD U SPLITU             			      
Split, Sukoišanska br. 6

U   I M E   R E P U B L I K E   H R V A T S K E

R J E Š E NJ E

	Trgovački sud u Splitu, po sucu tog suda Pašku Bačiću, kao stečajnom sucu, u stečajnom postupku povodom prijedloga predlagatelja FINANCIJSKE AGENCIJE, Regionalni centar Split, Mažuranićevo šetalište 24b, OIB: 85821130368, za otvaranje stečajnog postupka nad dužnikom MAR AZUL j.d.o.o. Makarska, Ante Starčevića 96, OIB: 08554778001, dana 13. rujna 2018. 


r i j e š i o   j e                                               

I. Obustavlja se stečajni postupak nad dužnikom MAR AZUL j.d.o.o. Makarska, Ante Starčevića 96, OIB: 08554778001.

II. Nalaže se dužniku MAR AZUL j.d.o.o. Makarska, Ante Starčevića 96, OIB: 08554778001, da u roku od 8 dana plati Financijskoj agenciji, na ime naknade troškova postupka, iznos od 175,00 kn i to na račun Financijske agencije broj: HR4223900011100017042, model HR05, poziv na broj 7524005-08554778001. 

III. Nalaže se Financijskoj agenciji da oslobodi novčana sredstva koja su zaplijenjena sa računa dužnika na ime predujma za namirenje troškova stečajnog postupka.



Obrazloženje

Financijska agencija, Regionalni centar Split (u daljnjem tekstu: FINA) podnijela je ovom sudu 23. ožujka 2018. prijedlog za otvaranje stečajnog postupka nad dužnikom MAR AZUL j.d.o.o. Makarska, a sve sukladno odredbama čl. 110. st. 1. Stečajnog zakona (Narodne novine 71/15 i 104/17, dalje SZ).

U prijedlogu je navedeno da dužnik na dan 15. ožujka 2018., u Očevidniku redoslijeda osnova za plaćanje, ima evidentirane neizvršene osnove za plaćanje u neprekinutom razdoblju od 120 dana, u ukupnom iznosu od 16.621,40 kn, kao i da prema podacima koji su dostavljeni od Hrvatskog zavoda za mirovinsko osiguranje dužnik ima troje zaposlenih, a predlagatelj da ne raspolaže drugim podacima o imovini dužnika. 

Povodom podnesenog prijedloga FINE, a temeljem odredbi čl. 115. st. 1. SZ-a, rješenjem ovog suda posl. br. 12. St-252/2018 od 26. srpnja 2018. pokrenut je prethodni postupak radi utvrđivanja pretpostavki za otvaranje stečajnog postupka nad dužnikom. 

FINA je za potrebe prethodnog postupka dostavila ovom sudu potvrdu o blokadi računa dužnika, kao i potvrdu o neizvršenim osnovama za plaćanje dužnika, a kojima se potvrđuje da dužnik na dan 11.09.2018. ima evidentirane neizvršene osnove za plaćanje u neprekinutom razdoblju od 299 dana i u iznosu od 26.213,67 kn.
 
Na ročištu radi očitovanja o podnesenom prijedlogu, koje je održano kod ovog suda 13. rujna 2018., z.z. dužnika Paulina Novak je izjavila da je račun dužnika na dan 11.09.2018. doista još bio u blokadi, ali da je toga dana izvršena uplata kojom su u cijelosti podmirene sve evidentirane obveze koje su postojale na računu dužnika tako da račun dužnika danas više nije u blokadi. S obzirom da dužnik više nema blokiran račun te isti nije nesposoban za plaćanje, predložila je sudu obustaviti ovaj postupak. U prilog svojih navoda, priložila je u spis potvrdu FINE o blokadi računa i novčanih sredstava dužnika sa stanjem na dan 12.09.2018., a iz koje potvrde je razvidno da je na računima i novčanim sredstvima dužnika na taj dan evidentirano 0 dana neprekidne blokade te da nepodmirene obveze dužnika iznose 0,00 kn.

Isto tako, FINA je 13.09.2018. dostavila ovom sudu novu potvrdu o neizvršenim osnovama za plaćanje dužnika kojima se potvrđuje da dužnik, u Očevidniku redoslijeda osnova za plaćanje, ima evidentirane neizvršene osnove za plaćanje u neprekinutom razdoblju od 0 dana.

Odredbom čl. 128. st. 9. SZ-a propisano je da ako dužnik do završetka prethodnog postupka postane sposoban za plaćanje, sud će postupak obustaviti, a troškove provedenog postupka u tom slučaju dužan je naknaditi dužnik.
 
Kako je dakle iz naprijed navedenih potvrda FINE od 12. i 13. rujna 2018. razvidno da dužnik u Očevidniku redoslijeda osnova za plaćanje više nema evidentiranih neizvršenih osnova za plaćanje, odnosno da njegovi računi više nisu u blokadi, to je stoga očito da je dužnik u međuvremenu postao sposoban za plaćanje, a radi čega je, primjenom odredbe čl. 128. st. 9. SZ-a, ovaj postupak trebalo obustaviti i sukladno tome odlučiti kao u toč. I. izreke ovog rješenja.

S obzirom da je dužnik izašao iz blokade odnosno podmirio evidentirane nepodmirene obveze na računu nakon podnošenja prijedloga za otvaranje stečajnog postupka u ovom predmetu, kao i obzirom da je ovaj postupak obustavljen u skladu s odredbom čl. 128. st. 9. SZ-a, dužnik je dužan naknaditi troškove ovog postupka, a koje troškove čini naknada FINI za obavljanje poslova u stečajnom postupku u iznosu od 175,00 kn. 

Naime, odredbom čl. 110. st. 5. SZ-a propisano je da Financijska agencija ima pravo na naknadu troška za podnošenje prijedloga iz čl. 110. st. 1. SZ-a. Nadalje, sukladno odredbi čl. 3. Pravilnika o vrsti i visini naknade troškova Financijske agencije u predstečajnom postupku i o visini naknade troška Financijske agencije za podnošenje prijedloga za otvaranje stečajnog postupka (Narodne novine br. 106/15) visina naknade Financijske agencije za podnošenje prijedloga za otvaranje stečajnog postupka iznosi 140,00 kn uvećano za PDV, što ukupno iznosi 175,00 kn. FINA je u podnesenom prijedlogu predložila sudu odrediti isplatu te naknade u njenu korist pa je slijedom navedenog odlučeno kao u toč. II. izreke ovog rješenja.

Budući da je ovim rješenjem postupak obustavljen, jer je dužnik u međuvremenu postao sposoban za plaćanje te više nema evidentiranih nepodmirenih obveza na računu, to je stoga valjalo naložiti Financijskoj agenciji da oslobodi novčana sredstva koja su sa računa dužnika zaplijenjena na ime predujma za namirenje troškova stečajnog postupka, a to u smislu  odredbi čl. 112. st. 7. SZ-a, pa je radi toga odlučeno kao u toč. III. izreke ovog rješenja.

U Splitu, 13. rujna 2018.
 
S U D A C 

Paško Bačić



POUKA O PRAVNOM LIJEKU:
Protiv ovog rješenja dopuštena je žalba Visokom trgovačkom sudu Republike Hrvatske u Zagrebu. Žalba se podnosi putem ovog suda, pismeno u tri primjerka, u roku od osam dana od dostave rješenja. Dostava ovog rješenja smatra se obavljenom istekom osmog dana od dana njegove objave na mrežnoj stranici e-Oglasna ploča sudova.

